Hovedårsagen til, at asylsøgere kun i beskedent omfang kommer til at klare sig selv økonomisk, når de har fået opholds- og arbejdstilladelse, hedder ventetid.

For den ventetid, asylsøgeren oplever, mens myndighederne behandler hans eller hendes ansøgning, forringer nemlig vedkommendes mulighed for at opnå en aktiv tilknytning til arbejdsmarkedet i det nye land. Det viser en videnskabelig undersøgelse, som forskere fra det amerikanske Stanford University, Zürichs Universitet i Schweiz og den britiske London School of Economics har gennemført.

En af forskerne, professor Dominik Hangartner fra Zürichs Universitet, siger til Politiken, at det er de psykologiske belastninger, der er forbundet med at vente i uvished om, hvad fremtiden bringer, som i virkeligheden forringer asylsøgeres tilknytning til arbejdsmarkedet markant: »Vores undersøgelse bygger på analyser af oplysninger om godt 17.000 voksne personer i den arbejdsduelige alder, som i perioden 1994-2004 søgte og opnåede asyl i Schweiz – efter i snit at have ventet 22 måneder. Undersøgelsens hovedresultat er, at ventetidens psykologiske belastninger har en meget negativ effekt«.